
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I  K E   H R V A T S K E

R J E Š E N J E 

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom KERUM d.o.o. Split, Zrinsko-Frankopanska 68, OIB: 66124057408, 18. prosinca 2018. 

r i j e š i o   j e                                               

Odbacuje se zahtjev Financijske agencije za provedbu skraćenog stečajnog postupka nad dužnikom KERUM d.o.o. Split, Zrinsko-Frankopanska 68, OIB: 66124057408.


Obrazloženje

Financijska agencija, Regionalni centar Split podnijela je ovom sudu 15. listopada 2018. zahtjev za provedbu skraćenog stečajnog postupka nad dužnikom KERUM d.o.o. Split, a sve sukladno odredbama članka 429. stavak 1. Stečajnog zakona (Narodne novine broj 71/15 i 104/17, dalje SZ).

Međutim, uvidom u podatke iz sudskog registra za dužnika, kao i podatke iz stečajne pisarnice ovog suda utvrđeno je da je povodom već ranije zaprimljenog prijedloga predlagatelja – vjerovnika Kanaan d.o.o. Donji Miholjac, rješenjem ovog suda poslovni broj St-2/2013 od 2. studenog 2018. otvoren stečajni postupak nad dužnikom Kerum d.o.o. Split, a to rješenje je u međuvremenu postalo pravomoćno. 

Nad jednim dužnikom se ne mogu istovremeno voditi dva ili više stečajnih postupaka, a niti se nad dužnikom nad kojim je već otvoren stečajni postupak može ponovno otvoriti stečajni postupak ili provesti skraćeni stečajni postupak. Okolnost da je u odnosu na dužnika već doneseno rješenje o otvaranju stečajnog postupka ima značenje negativne pretpostavke za vođenje ovog postupka zbog čijeg postojanja treba odbaciti zahtjev za provedbu skraćenog stečajnog postupka.

Budući da je pravomoćnim rješenjem ovog suda broj St-2/2013 od 2. studenog 2018., a povodom ranije zaprimljenog prijedloga za otvaranje stečajnog postupka, već otvoren stečajni postupak nad dužnikom Kerum d.o.o. Split to je samim time očito da u konkretnom slučaju nisu ispunjeni uvjeti, u smislu odredbi članka 428. SZ-a, za provedbu skraćenog stečajnog postupka nad tim istim dužnikom pa je stoga zahtjev Financijske agencije u ovom predmetu trebalo odbaciti. 
Slijedom naprijed navedenog, odlučeno je kao u izreci ovog rješenja. 

U Splitu, 18. prosinca 2018. 

Sudac

Paško Bačić, v.r.
za točnost otpravka-ovlašteni službenik
 Katarina Raos



Pouka o pravnom lijeku: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.

